L-awtoritajiet fiċ-Ċina kkundannaw l-aħħar protesti kontra l-Gvern fit-territorju ta’ Hong Kong u rreferew għalihom bħala ‘inċidenti orribbli b’impatt negattiv serju għall-amministrazzjoni tal-liġi’. Kelliema għall-uffiċċju ewlieni taċ-Ċina li hu responsabbli mill-politika dwar Hong Kong insistew, sadanittant, li t-Tmexxija fit-territorju semi-awtonomu qed taħseb ‘biex tirristawra l-ordni soċjali bħala l-ogħla priorità’. It-territorju ta’ Hong Kong kien iċ-ċentru għal sensiela ta’ protesti kontra l-Gvern li kienu organizzati f’kull tmiem il-ġimgħa, tul dawn l-aħħar xahrejn. Nhar il-Ħadd, żbruffaw aktar konfronti vjolenti fejn il-pulizija sparaw il-gass tad-dmugħ u balal tal-gomma lejn id-dimostranti. Dan waqt li ttellgħu l-barrikati u tipi oħra ta’ ‘ostakoli’ fil-lokalitajiet diversi f’Hong Kong. Minkejja li l-awtoritajiet Ċiniżi f’Beijing kemm-il darba kkundannaw il-protesti u rrepetew l-appoġġ għall-Mexxejja ta’ Hong Kong, Carrie Lam, l-intervent mill-Uffiċċju (Ċiniż) għal Hong Kong u l-Affarijiet tal-Makaw (HKMAO) qed jitqies bħala ‘l-ewwel darba’ li l-ogħla tmexxija taċ-Ċina wasslet il-fehmiet uffiċjali tagħha dwar l-inkwiet ċivili ( f’Hong Kong). Kelliema għall-ogħla uffiċċju tal-Gvern Ċiniż inkarigat mill-affarijiet ta’ Hong Kong ikkundannaw ‘l-azzjonijiet malinni u kriminali mill-elementi radikali ( f’Hong Kong)’ waqt li sejħu ‘biex il-pubbliku jibqa’ konxju min-natura gravi tas-sitwazzjoni’. Waħda mill-kelliema, waqt konferenza tal-aħbarijiet, qalet li temmen li l-priorità ewlenija ta’ Hong Kong hi li jittieħdu miżuri xierqa kontra l-azzjonijiet illegali b’rispett għaż-żamma tal-liġi. L-uffiċċju enfasizza  l-appoġġ ta’ Beijing għat-tmexxija f’Hong Kong waqt li sejjaħ biex ir-residenti tat-territorju ‘jopponu u jirreżistu għall-vjolenza’.